TALATAH UPACARA MENGURUS JENAZAH
MULAI DARI RUMAH SAMPAI UPACARA PENGUBURAN
MENURUT AGAMA HINDU KAHARINGAN
I. PENDAHULUAN
Kalimantan Tengah sebagai bagian dari Negara Kesatuan Republik Indonesia, memiliki keanekaragaman budaya tradisi yang berkembang bersamaan dengan keyakinan suku dayak Kaharingan, sampai sekarang terus dipertahankan salah satunya adalah pelaksanaan upacara kematian, dari mengurus jenazah didalam rumah sampai pada pelaksanaan upacara penguburan. Pelaksanaan upacara ini dilaksanakan dari almarhum menghembuskan nafas terakhirnya sampai almarhum dihantarkan kepemakaman. Dan Majelis Daerah Agama hindu Kaharingan Kota Palangka Raya, dengan segala daya upaya dan keinginan yang sangat besar untuk dapat bersama melestarikan melaksanakan dan mengamalkan ajaran agama Hindu Kaharingan dengan sebaik-baiknya.
II. TATA CARA MAHARAGU HANTU HUANG HUMA
Lius uluh te manggetu aseng te ie harus imangku sampai aseng bagetu, ela manalua ie manggetu aseng kabuat huang amak atawa menter kabuat.
- Mampandui Hantu
Huang gawin mapandui hantu, ije nyadia helu iete :
- Danum huang gayung atawae baskom;
- Sabun mandui
- Pakaian ije akan ingkepan huang hantu te, amun jadi ipandui;
- Sarak, saramin, undus, kasai.
Pangasulak mampandui hantu, te induan danum hapa manata takulukae, hayak auh : ‘’tuh impanduiku ikau mahapa danum ije barasih, mangat manganan like kuring manganan kare dahiang baya, utang dandan kasalam, mikeh atun kasalan kutak pander, gawi-gawian ije telanjur ikau menyewutae umba ungkup babuham huang pantai danum kalunen tuh, mangat uras balekak balusut ikau barasih buli nyembang Ranying Hatalla jatun atun dusa dulatmuh, jatun ati kasalam. Limbas te harun mampandui hantu te, misut menyau ie mahapan sabun, nyamah barasih.
- Mahujur Hantu
Limbas hantu ipandui, te itah mangkepan pakaiae, manyarak mambujur balau, mundus balau, mangasaei baue. Jadi te harun memibit hantu te akan hunjun amak ije jadi imbirang. Sebagian uluh are manyadia talatai bara papan atau bara bila, ije iandak hunjun garantung hapamuntung. Belah uluh are manggantung garantung payung.
Huang hunjun talatai, lengen hantu te, hambujur bitie, atun duit isut, huang lukap lenge sambil atun kea duit.
Huang hunjun usuk hantu, ingkulep ije mangkuk baputi kurik. Kalute kea huang iwa matan hantu, iandak duit logam atawa perak, ela mandakah manutup matae. Amun uluh ije matei te, uluh bakas, te huang baue iandak lilies lamiang hamparang nyamae.
Jadi uras kakare taluh awing te, te mampahayak mabuwur behas bahandang bahenda, sipa ruku hong usuk hantu, impahayak imantu garantung titih.
Garantung titih te :
Amun ije matei te bawi : Lime kali nitih (5x)
Amun hatue : Uju kali nitih (7x)
Huang tambuan hantu te atun inampa benang langkau hantu. Tampan langkau hantu te, sama kilau ampin tampan rawung tunggal huma, tuntang kapanjangae labih isut bara kapanjang hantu.
Mahunjur hantu te amun bawi akan ngaju lawin paie, amun hatue akan ngawa lawin paie (hatue naharep akan ngawa atawa naharep selatan. Amun bawi naharep ngaju atawa utara.kalute kea taharepae huang kuburan).
- Haguet Mangkih Raung
Manampa raung atawae kankurung hantu, inyewut mangkih raung. Uluh are ije manampa raung atawa kankurung hantu, helu bara haguet balua huma, te wen mngukur kapanjang hantu. Metuh maukur kapanjang hantu te, atun uluh mantu garantung titih. Hatue 7 x , bawi 5 x. Limbas te wen haguet balua bara huma mimbit kare pakakas bagawi; baliung, pisau, behas bahata, kenceng + ketel, piring + mangkuk sukup umba kakare bahata ije beken, tuntang manuk ije kungan. Amun ewen haguet ije haguet mangkih raung, te ewen manawur behas bahandang bahenda mansanan akan ganan kayu ije akan inampa menjadi raung, mangat ie ela madi manah uluhi ije are, kalute kea bagawi nampa raung te murah jadi, ewen ije bagawi dia tau bahimang babinit. Tinai manuk ije imbit ewen endau, impatei palus induan dahae inyampur umba behas akan inawur kea, akan kare nyaring paraya, mangat ewen ela mandaur-manderoh ewen ije bagawi manampa raung te. Amun ewen ije bagawi manampa raung te tengah manampa sangkuwai raung, manampa bajin raung, manampa besei kurik, uras bara batang kayu tuntang tengah ewen manggau uwei palus manyilae, mangaerae hanyak manampa saluang raung te 2 (due) tuntang sebagian uwei te akan tapuser raung 1 (ije). Sana jadi tampan raung te, ewen buli akan huma mimbit raung.
- Raung/Kangkurung Tame Huma
Raung/kangkurung tame huma, hayak garantung titih, hatue 7 x, bawi 5 x, tuntang raung te tame huma helu takuluk palus iandak huang balikat hantu, hayak ela inutup, tuntang hila kulukae tumun ampin pangenter hantu te kea.
- Manyaluh Raung/Kangkurung
Helu manamean hantu tame raungte inyaluh. Paramun manyaluh raung te : tunek nyating, sahewan tamiang, tuntang isin baliung. Ije biti uluh bakas manutung sahewan tamiang nyamah manyala, hayak mambuwur tunek nyating huang raung te palus menggandang raung te mahapan isin baliung. Manggandang mapui tunek nyating hantelu lulang luli, hayak auh :’’ ngandang-ngandangku bulau sambang raung, duni tungkup tanggang tingang tuh, mangat mantap kasaburan dahiang baya, sial kawe kayu ije akan bulau sambaing raung tuh. Kayu jetuh kayu ije batuah, bahimbit akan liau haring kaharingan palus akan tarantang nule.’’ Hayak nyaluh/manyaherang bulau sambang raung tuh, menjadi banama bulau pahalendang tanjung, anjung rabia hapalingai lunuk, akan banama manamuei ain liau Haring Kaharingan anu…………..( aran uluh je matei) tuh buli ungkup babuhae tatu hiangae umba raying hatalla langit, mahawang lewu tatau dia rampang tulang, rundung raja ije kamalesu uhat, lewu tatau habaras bulau, habusung intan, hakarangan lamiang.
- Manunding Hantu.
Amun jadi manyaherang , manyaluh raung, te atun uluh manuding hantu. Paramun manunding hantu tuh, iete : nyadia jarenang hewui kikis amas (amas buwur) intu piring kurik atawae mangkuk puti kurik, hanyak nyadia tinai bisak bendang atawae uwei nyila kurik-kurik, tampae sama kilau hapa membintik raung. Manunding hantu tuh manampara bara lingkau, amun hatue retei 7 (uju), amun bawi retie 5 (lime). Jadi nunding hong lingkau, te manunding huang silue sambil gantau, palus silue paie sambil gantau.
- Manamean Hantu Tame Raung.
Jadi manunding, te uluh are manamean hantu akan huang raung. Metuh namean hantu tame raung tuh, tege ije mangkuk basuang bahenda, sipa + ruku (giling pinang + ruku), tuntang tege kea behas baputi inyuang huang mangkuk hapa mantehau hambaruan lius raung inutup. Behas bahandang bahenda inbuwur palus pahayak hantu, palus sipa ruku palus hayak auh : tuh behas handing bahenda, sipa ruku akam nyaluh arepmu jadi panatau panuhan, baras bulau, busung intan, karangan lamiang, sukup panatau panuhan liau haring haring kaharingan, jatun katapas kakurangae. Kalute kea akan tarantang nule. Raung inutup palus mambawa hambaruan kare tarantang nule, eweh karawae atun ije belemu hambaruae tau tame raung pahayak hantu matei. Behas te imbuwur huang takuluk kakare tarantang nule, mangat ewen dia haban pehe. Limbas te raung imasan simpei (saluang) ije jadi nyadia endau, hayak memasang mangkepan bajin raung ije kakare 21 (due puluh ije), ingkepan hasansulang uju (7) masuh, uju (7) murik. Limbas te palus nampuser kare telu huang gagenep helat simpai raung. Pahayak namean hantu, impahiau garantung titih palus mamanyung. Hamalem andau, te uluh mamintik raung, bintik batang enyuh, pinang, garantung, lalang, metu pambelum. Huang tutup raung bintik tambarirang tuntang huang kamburi haluan raung hete bintik asai menteng ruhau bahanyi ije petas jalan liau.
CARA MAMBUYU / MAMBALU IE TE :
Amun uluh ije matei tege jadi kabali balu, jaka kabalie te bawi, bawi imbalu jaka kabalie te hatue, hatue imbuyu.
- Ije berhak mambalu mambuyu ie te bara waris ije mambuyu te, nampara pahari ije kalambutae, ije tatue, pahari hanjenan,dan sampai pahari hararue.
- Amun kare waris jadi kumpul te manyadia taluh ije hapan mambalu/mambuyu. Pakaian baputi hapa manangkiri pakayae,langgei simbel hapa manetek balau,undus sindur sarak hapa mundus manyarak balau.
- Ije mambalu/mambuyu nangkiri pakayae,ije mekas mamanggar netek balau,dan ije manendu mundus palus manyarak balau,palus ewen telu te manukas kahain metu ije hapa maniwah paharie te kareh amun jadi sampai katika tiwah, dan jadi imbalu imbuyu te malanggar salenga kawin, ie kawin helu bara kabalie te iniwah, kapatut je jadi inukas metuh iye imbalu, imbuyu, hadangan ije (1), manjadi due (2), kalute auh pelanggaran ije buah iye.
III. MULUH RAUNG / KANGKURUNG
Ije nyadia huang muluh raung ie te :
- Tampung papas, dawen sawang gagar, dawen kakwang papas, kalalengkak ( kayu tungkun )
- Danum nyayah, danum karak
- Awang baluh/ barok petak/kandi.
Amun taluh te jadi sadia, te nyadia tinai behas bahandang bahenda, giling pinang + ruku iandak huang mangkok baputi. Limbas te inyadia behas baputi kea, tuntang sumbu basuang minyak gas/kambapi. Dahan metu ije impatei huang katika muluh raung inyadia hewui behas, jetuh akan inawur helu bara raung inamean huang rumbuk kubur. Inawur akan kamben kambe, kambengrungkung sale, hantun hantu nalawung sepu pali mukung sambang raung, aka ela ningak nimai kakare uluh ije atun huang kuburan katika te, bele tujah tujal, haban pehe, balasut darem.
- Raung Iandak Hambujur Baun Batunggang
Helu bara raung balua huma,raung inggatang hambujur baun batunggang. Hete rohaniawan manyaki raung mahapan dahan metu ije impatei katika muluh raung. Limbas manyaki raung, te rohaniawan tinai mamapas raung te mahapan tampung papas, danum nyanyah + danum karak, hayak auh : ”mamapas banama bulau pahalendang tanjung, anjung rabia pahalingei luwuk, akan pambelep andau, mamapas pambbelep dahiang baya, sial hawe pali endus bara banama bulau pahalendang tanjung lius mahawang bukit, pasahan raung, rundung kereng nyapenda lunuk tarung. Mapas tinai akan ngaju akan ngawa, laju, balawa tahaseng nyaman tarantang nule, belum barigas sanang mangat, batuah, bahambit, panjang umur asenge. Mapas tinai akan pambelum andau, katun jung lumping matan andau, katunjung tarung liau haring kaharingan jelang lumpat lewu tatau, kalute kea tarantang nule bellum tatau manyambung.
- Raung Balua Huma
Jadi gawin rohaniawan, manyaki mapas banama bulau pahalendang tanjung, raung impalua pahayak garantung titih : amun hatue hankauju, amun bawi hangkalime. Kalute kea raung te undur maju tumun/pahayak auh titih. Huang kahapus titih te, raung palus balua. Katika raung te undur maju huang baun tunggang, tege anak tabela mungkung hunjue. Sana raung te balua palus, te baluh atawa kandi ije basuang danum imusit naselu raung mahalau tandipah tahutu huma. Raung imbit manalih kubur inanggung mahapan kayu ruhin raung, iyete dereh kayu ije imeteng nyarurui hunjun raung hapan uluh metun raung te, impahayak auh pantun garantung nyamah raung te sampai kuburan. Tinai uluh ije melai huma, ewen mampamuhun garantung mapas parasih huma. Garantung ije akan talatai hantu tuntang ije hapan manyung, ingumpul hong huma te. Inggau eka huang sare hayak ininding mahapan kajang atwa amak, palus ingkulep mahpan jala (lunta). Jete ije inyewut “ mahinau”
Catatan : bara hantu te ihunjur, hung tambuan takuluke, tege piring baputi talatai balau, huang piring te tege sarak, saramin, undus ( minyak balau ). Limbas te tege kea sangku basuang behas, tuntang sangku te, ije hampantung palawi.
Hampantung palawi te inyaling hong uyate mahapan ije kabawak manas sambelum. Habambambai umba hapantung palawi te, tege hapantung uei, kambue laku ije gawang tuntang kakare due puluh ije, ije kahijir imeteng manjadi ije. Jetuh amun katika namean hantu tame kangnkurung, hampatung te ihantuk hong kuluk tarantang nule, akan gantin takirin, tarantang umba liau ije matei nah. Limbah ihantup hong kuluk tarantang nule, hampatung uwei te, palus inkepan/impaleket huang raung.
IV. RAUNG/KANGKURUNG HUANG KUBURAN
- Manawur Daha Ewui Behas
Amun raung jadi sampai kuburan, te ije biti uluh bakas manawur daha ewui behas manyampai hantun-hantu nalawang sepu, kambe-kambe ngarungkung sale, mangat ie ela tarewen mite uluh are, ela ningak nimai, hanyak insanan kea akan raja entail nyahu ewen ndue kameluh tantan dandayu, ije mahaga bukit pasahan raung, kereng daharing nyapenda lunuk tarung. Jadi manwur daha, te rohaniawan mimbit uluh are balaku doa mansanan akan raying hatalla langit huang katika te atun panamuei banama bulau pahalendang tanjung, panganjan anjung rabia pahalingei luwuk, mahawang bukit pasahan raung. Limbas balaku doa, rohaniawan bukit pasahan raung. Limbas balaku doa,rohaniawan manyumput behas bahandang bahenda, giling pinang + sipa ruku, hayak auh mameteh behas te.
- Auh Mameteh Behas Bahandang Bahenda
a. Auh je sulakae
Tuh ikau behas kajadian kambang garing nganderang sukah lumping matan andau, lelak sihung nyahengkuk sahungker kabanteran bulan; ije jadi bakandung peteh raying hatalla langit, janjin jatha balawang bulau, ikau nyembang liau haring kaharingan anu………………………… . amun ie batiruh, balaku ie misik manahingan AUH PETEH RAYING HATALLA LANGIT. Lepah auh te, behas endau ilabuh atawae inbuwur huang hunjun raung ije jadi inamean hong rombak kubur.
b. Auh Ije Kaduae
Limbah te inyumput tinai behas.
Hayak auh :
Tuh ikau liau haring kaharingan anu……. rendeng-rendeng ikau nahingan auh huang behas tuh asalm bara Raying Hatalla Langit, Bara; ‘’ Nyalung Bayan Intan Kaharingan, Petak Kalabien Bulau, Liang Kalambungan Matan Andau’’, Puna Asal Bereng Uluh Kalunen; jete tamparan pambelum jete kea kahapuse, pampatei, jete jalan buli hinje Ranying Hatalla Langit.
c. Auh Ije Katelu
Inyumput tinai behas bhandang bahenda, sipa ruku palus inawur hong hunjun raung ije katelu kali, hayak auh : bitim liau haring kaharingan……….. heben tuh nyalumpuk banama bulau pahalendang tanjung, maluhing anjung rabia pahalinge luwuk mahawang lewu bukit pasahan raung , rundung kereng nyapenda lunuk tarung, ihaga raja entail nyahu ewen ndue kameluh tantan dahayu. Ikau malampah kayun karuhei tatau akan tarantang nule, mangat ewen halajur belum tatau manyambung, jeleng ewen malapas kanulen lingu, nyampelau sirem karendem. Basa huang andau katelu kareh atun panamuei raja duhung mama tandang, langkah sawang apang bungai sangiang handuanan bitim mimbit hagagahan buli lewu naliau lanting, rundung kereng nalewu rahan, mina pirang matan andau.
d. Manawur Behas Bahandang Bahenda Ije Kahapuse ;
Tuh bitim behas, sipa ruku, akam manyaluh arep manjadi baras bulau, busung intan, karangan lamiang, sukup panatau panuhan liau haring kaharingan lumpat lawang lewu tatau; hapus auh te, behas inawur huang hunjun rawung. Limbas te rohaniawan manyumout ije kakumpal petak palus hamauh : ‘’isi, daha, uhat, tulang, ije basal bara petak jetuh, buli petak jetuh kea; ije asal bara raying hatalla langit, buli raying hatalla langit. Lepah te, kubur inumbuk nyamah hajuwung, hayak kahapusae, ewen membawa hambaruan.
- Mangkepan Lalusir Palus Mambelum Membelep Sumbu;
Amun jadi timbuke, mesan imasang, into tambuan kuluk tuntang hila lawin pain hantu, ingkepan/intenjek lalusir (bandera panjang kurik mahapan dereh kurik akan tihang). Limbah te rohaniawan/petugas mangubur membelum + mambeleb sumbu, hayak auh : mabeleb apui sumbu tuh, hayak mambeleb kea Karen sial pali belum bara tarantang nule bakawan. Mambelum palus apui sumbu tuh, jetuh paui akan pambelum tarantang nule, mangat ewen belum panjang umur aseng, belum jatun katapas kakurangae. Gawin mangubur te jadi, uluh are buli huma masing-masing hayak balaku dawen kayu belum akan karamas balau ewen mandui marasih biti bereng sial pali dahiang baya.
DO’A PENGUBURAN
Nanjuriku Bahing Ganan Tandak Balua Bulau Pantar Tatah,Nasekei Ku Labatan Karunyangku Bahanjung Rabia Sandurin Guntum
Bahing-Bahing Panganak Andau Nulak Bukit Pasahan Raung, Bambahingan Panyundai Bulan Nyangka Kereng Daharin Sapendan Lunuk.
Palus Malan Nyalumbu Ambun Tilap Telu Puluh, Ringkang Nanjak Enun Lime Balas Hatalamping, Nanturung Tumbang Panjungan Manjung,Nyahendeng Saluhan Antang Namuei
Sembang Tumbang Panjungan Manjung Harende Saluhan Antang Namuei,Palus Murik Kapanjungan Manjung Nanjak Saluhan Anatang Namuei
Dia Batandak Panjang Kare Tanjung Luwuk Nanjung Nangkalau,Isen Batimang Ambu Kutuh Rantau Mampan Malangkawet
Sembang Tasik Ambun Bara Gantung Langit Harende Laut Enun Bara Tuyang Hawun,Palus Ganan Tandakku Murik Pamahimping Langit Nanjak Pamarambar Hawun.
Sembang Batang Danum Mendeng Ngatimbung Langit Guhung Tenjek Nyampalak Hawun,Babalang Balai Bulau Napatah Hintan Balai Hintan Napatah Bulau,Ain Ranying Hatalla Langit Jata Balawang Bulau.
Kangkarungut Ganan Tandakku Malawu Rawei,Iyuh Tingang Tau Ranying Hatalla Jata Balawang Bulau, Awi Bitim Tingang Tatu Nyantah Bulau Rantunan Tanduk,Nuntun Ikei Tingang Esum,Ije Tingang Kampeleng Renteng Tahanjungan Bukit Pasahan Raung Mijen Kereng Daharin Sapendan Lunuk
Ngantung Kalingu Rutus Karendem Rubuh, Awi Tingang Ije Jadi Kanesek Layang Tambun Ahui Ngandawen Labehu
Kalabahan Lunuk Unggum Tingang, Kalabahan Manamun Entang Kalawet,Jadi Manyalumpuk Kayu Pantung Nyahu Hanjalutung Garing, Jadi Bagantung Banama Bulau Pahalendeng Tanjung Anjung Rabia Kangkalingei Luwuk.
Tapi Jete Ranying Hatalla Keleh Kahandak Ayum Ije Manjadi Huang Hapus Kalunen Kalute Kea Huang Pantai Sangiang
Ranying Hatalla Ikei Manyarah Taluh Handai Tuh Huang Kuasam Bewei, Keleh Hatalla Malalus Janjie Dengan Tingang Tatu Ikei Huran, Mangat Arwah Anu….Tuh Induan Awi Ranying Hatalla Munduk Huang Padadusan Aim,Awi Tampara Puna Bara Ikau Ie Buli Hinje Ikau
Hatalla Kea Masi Kajalahan Tarantang Nule Ije Melai, Tenga Kamangat Tuntang Kasanang Akan Ewen,Tenga Kia Akan Ewen Tuah Rajaki Umur Ije Panjang
Ikei Katawan Hatalla Ije Kuasa Dan Pamasi Dia Akan Manalua Uluh Ije Percaya,Ikei Balaku Huang Aram Tuntang Kuasam Ije Hai.
Buli Ganan Tandakku Nyelem Bulau Pantar Tata, Kuruk Hambaruan Ikei….3x Sahiy……………
HINAU LIMBAH NGUBUR
- Andau Ngubur Te Uluh Ije Dia Tulak Umba Mangubur te marasih taluh intu huma mangumpul garantung alat ije hapa manampa raung atawa Tabala, narai bewei ije berkenaan dengan pampatei uras ingumpul. Dan andak tandipah eka mahujur hantu male, jete ingkulep hapan jala bele asu pusa mingkang atawa mantijak.
- Palin hinau, 1 andau ,1 alem, hapus pali te mangarak hinau imapas hapan manuk belum dan hapan sawang gagar danum nyanyah danum karak, dengan auh mamapas hinau tuh akan matan andau belep ’’ mambelep kare ambun barutas mambelep kare sial kawe pali endus bara ikei handaie limbah anu je matei tuh ikei uluh are uras belum mangat sanang batuah marajaki ’’
- Mamapas tinai akan ngaju ngawa, laju balawa tarung sewut ikei belum mangat sanang, balawa kea jalan tuah rajaki jalan uang duit.
- Mamapas tinai akan pambelum andau, belu-belum tahaseng nyaman itah handiae belu-belum kea isi daha uhat tulang itah limbah anu….. tuh katahi matei, katahin te itah belum panjang umur aseng mangat sanang.
- Limbah te manuk inyambalih, dahae hapa manyaki kare paramu ije ingumpul dan ingkulep hapan jala, kasadingen dahan manuk tuh kasadingen aseng nyaman ikei handaie,ngarak hinau tuh bakarak kare ambun barutas matei bakarak kare sial kawe pali endus dahiang baya bara ikei handai.
- Limbah te hinau te ingarak kare taluh te inyare akan saran. Melai jandau limbah mangarak hinau harun
AKAN MANGUBUR ANAK AWAU IJE HARUN LAHIR / DIA TANTULAK.
- Tawur behas bahandang bahenda, sipa ruku dan daha “ Tuh ikau behas bahandang bahenda, sipa ruku, hewui dengan daha, akam manyaluh arepmuh manjadi baras bulau busung Hintan karangan lamiang akan panatau liau haring kaharingan liau anu………………tuh
- Tuntang ikau tuh behas bahandang bahenda, sipa ruku dengan daha, akan sampai-sampai Raja Entai Nyahu tuntang Kameluh Tantan Dandayu ije puna mahaga lewu bukit pasahan raung rundung kereng daharin nyampeda lunuk tarung.
- Basa andau tuh tege panamuei banama bulau pahalendang tanjung, ajung rabia kangkalingei luwuk ain liau haring kaharingan (liau anu……..) tuh jadi nahalanting lewu injam Tingang rundung nasih nampui burung, tuntang bara tuh ie melai mahawang Lewu Bukit Pasahan Raung Rundung Kereng Daharin Nyampenda Lunuk Tarung.
- Uka liau haring kaharingan (liau anu) tuh murik batang danum habaras bulau habusung Hintan hakarangan lamiang, guhung sasating malelak hintan, rundung kereng naliwu rahan sembang lewu tatau manyarurui pelek uluh tingang tatu ije jari mantang Lewu Tatau junjun helu huran, manumun peteh tuntang taturae ije jari iatuh awi Ranying Hatalla helu huran.
PERSIAPAN RAMUN TANTULAK
Kakare ramun tantulak :
- Bawui ije kungan dan manuk telu kungan 1, akan panginan sangiang,1 akan panginan ambun rutas, 1 akan hapa hamihing
- Katupat 3×7. Tambak 3, pasuk hambaruan 1.
- Apar eka panginan 1.sangku eka tapajakan sangiang,1 talam,1 eka panginan ambun rutas
- Tampung papas humbang salentup, behas huang supak, Hampatung uei, bisak tambaran lumpang liau,sawang ranying bunu,bua enyuh bulat,palundu.
- Piring ije nyuang behas eka bisak bendang, lamiang duit dan benang akan lapik piring.
- Kumis tambaran danum nyanyah danum karak huang sangku,garantung ije eka pakaian sarak saramin intu hete dan undus katunei.
- Amak pasar imbirang akan lapik bagawi,garantung eka batijak, katil dengan alas kain,benang lalangit
- Kambungan telu tumun kare uluh balian,lawang timpung tampung pinang sirih
- Intu baun huma inampa tarinting bara dawen sawang impendeng lunju eka manarinting,dan baun tunggang kea imasang bandera.
- Bawui manuk impatei andau te daha sebagian inyampur dengan behas te jete inamburan akan antang patahu ijin dan akan raja entai nyahu kameluh tantan dandayu intu bukit pasahan raung.
- Akan kamben kambe ngarungkung sale, hantun hantu nalawung sepu sirat pesat ngarungkung tabuni akan nyaring pasaraya belum kamiak bukit kalabawai kereng ganan petak danum buhei bian bitik sansaman tunggul batang.
- Panginan isut akan panahun liau, inampa bara isin bawui isut, katupat sabangkang behas pulut isin kujang salentup jagung selentup parei tising tewu.
============== selesai =============
PERHATIAN !! : Dilarang menyadur tulisan ini tanpa menyisipkan link / pengarang asli.
(Pasal 2 ayat [1] UU No. 19 Tahun 2002 tentang Hak Cipta atau UUHC)
ind_Latn ind_Latn bjn_Latn tpi_Latn ind_Latn bjn_Latn ace_Latn bjn_Latn bjn_Latn ace_Latn bjn_Latn bjn_Latn bjn_Latn bjn_Latn bjn_Latn bjn_Latn zsm_Latn bjn_Latn ban_Latn mri_Latn bug_Latn bjn_Latn bjn_Latn bjn_Latn ban_Latn bjn_Latn luo_Latn mri_Latn bjn_Latn bjn_Latn zsm_Latn bjn_Latn bjn_Latn bjn_Latn srd_Latn bjn_Latn bjn_Latn bjn_Latn bjn_Latn sun_Latn mri_Latn sun_Latn ilo_Latn zsm_Latn bjn_Latn bjn_Latn bjn_Latn mlt_Latn sun_Latn lim_Latn bjn_Latn jav_Latn bjn_Latn bjn_Latn umb_Latn szl_Latn bjn_Latn sun_Latn afr_Latn swh_Latn bjn_Latn jav_Latn bjn_Latn bjn_Latn bjn_Latn bjn_Latn bjn_Latn zsm_Latn bjn_Latn jav_Latn bjn_Latn bjn_Latn min_Latn bjn_Latn bjn_Latn ban_Latn sun_Latn bjn_Latn bjn_Latn ban_Latn min_Latn zsm_Latn bjn_Latn ban_Latn bjn_Latn bjn_Latn bjn_Latn bjn_Latn bjn_Latn sun_Latn min_Latn bjn_Latn bjn_Latn min_Latn min_Latn min_Latn hau_Latn min_Latn zsm_Latn min_Latn ace_Latn zsm_Latn min_Latn bjn_Latn jav_Latn min_Latn bjn_Latn bjn_Latn jav_Latn ind_Latn zsm_Latn ind_Latn